Nickelback

Οι Nickelback είναι συγκρότημα του Hard Rock. Ιδρύθηκαν στο Hanna της επαρχίας Αλμπέρτα του Καναδά από τους Chad Kroeger, Mike Kroeger, Ryan Peake και έπειτα τον ντραμίστα Brandon Kroeger. Είναι ένας από τα πιο διάσημα συγκροτήματα του σύγχρονου ύφους post-grunge, μαζί με άλλα συγκροτήματα, π.χ. τους 3 Doors Down και Black Stone Cherry, ενώ ο μουσικός τους ήχος είναι κάπως πιο προσιτός στο ραδιοφωνικό κοινό σε σχέση με αυτό της γνήσιας μουσικής grunge της δεκαετίας του 1990.Σήμερα τα ιδρυτικά μέλη του συγκροτήματος μένουν στο Βανκούβερ της Βρετανικής Κολομβίας του Καναδά. Το όνομα του συγκροτήματος προέρχεται από το νίκελ, όπως λένε την πεντάρα στον Καναδά. Όταν ο Mike Kroeger παλιά δούλευε γκαρσόν στο Starbucks, και συχνά έδινε ρέστα μια πεντάρα, έλεγε "Here's your nickel back", (τα ρέστα σας παρακαλώ...). Το συγκρότημα έχει συμβόλαιο με την EMI στον Καναδά και την Roadrunner Records για τον υπόλοιπο κόσμο.

 Το συγκρότημα το 1996 παρουσίασε το Ηesher, μια συλλογή εφτά τραγουδιών. Την ίδια χρονιά παρουσίασε το πρώτο τους ολοκληρωμένο άλμπουμ ήταν το "Curb". Το άλμπουμ και το τραγούδι Curb έχουν πάρει το όνομά τους από τον φίλο του τραγουδιστή Chad Kroeger, Kirby, ο οποίος οδηγούσε προς το σπίτι της φίλης του, όταν ξαφνικά τράκαρε το αμάξι του στο δικό της. Δεν ήξερε ότι και η φίλη του οδηγούσε προς το σπίτι του. Αυτός είναι άλλωστε και ο λόγος που η αυθεντική εκδοχή του εξωφύλλου του άλμπουμ δείχνει ένα τρακαρισμένο αμάξι, ενώ η δεύτερη εκδοχή (όταν επανακυκλοφόρησε το άλμπουμ) δείχνει έναν άδειο δρόμο. Το Curb έχει πουλήσει 100.000 αντίγραφα. Ήταν το μόνο άλμπουμ όπου εμφανίζεται ο Brandon Kroeger σαν ντράμερ. Όταν το άλμπουμ επανακυκλοφόρησε από την Roadrunner Records το 2002, έφτασε στη 182η θέση των Billboard 200 albums charts. Τέσσερα από το εφτά τραγούδια της προηγούμενης συλλογής των Nickelback, Hesher, επανακυκλοφόρησαν στο Curb. Αυτά ήταν τα "Where?", "Window Shopper", "Left", και "Fly". Το single Fly κυκλοφόρησε και με τα δύο αυτά άλμπουμ. Δεν κέρδισε μια θέση στα Charts αλλά έπαιζε μόνο στους τοπικούς ραδιοφωνικούς σταθμούς. Η επόμενη δουλειά τους το "The State" ηχογραφήθηκε και κυκλοφόρησε το 1998. Το "Leader of Men" ήταν το πρώτο single που παρουσιάστηκε από το άλμπουμ και το "Old Enough" ήταν το επόμενο. Ακολούθησαν τα "Breathe" και "Worthy to Say". Έφτασε στη 130η θέση στο Billboard 200 chart και έτσι ξεπέρασε το προηγούμενο άλμπουμ-ντεμπούτο του συγκροτήματος, Curb, που είχε φτάσει μόλις στην 182η θέση. Αρχικά είχε παρουσιαστεί το 1998 στον Καναδά με ένα μπλε εξώφυλλο. Έπειτα από λίγο καιρό, όταν κυκλοφόρησε στις ΗΠΑ είχε ένα τελείως διαφορετικό εξώφυλλο με ένα μικρό αγόρι σε ένα κελί. Το συγκρότημα τότε αντικατέστησε το πρώτο μπλε εξώφυλλο με το δεύτερο σε όλες τις χώρες. Οι Nickelback γύρισαν τότε το πρώτο τους video clip για το "Leader of Men". Τα "Old Enough" και "Worthy to Say" έχουν επίσης μουσικά βίντεο. Το άλμπουμ έχει γίνει πρόσφατα πλατινένιο από την RIAA. Το "Silver Side Up" είναι το τρίτο άλμπουμ των Nickelback, και παρουσιάστηκε στις 11 Σεπτεμβρίου 2001. Ήταν το άλμπουμ που έφτασε το συγκρότημα στην κορυφή, αφού έφτασε στο νούμερο ένα των charts όχι μόνο στον Καναδά αλλά και στην Αυστρία, την Ιρλανδία, τη Νέα Ζηλανδία και το Ηνωμένο Βασίλειο. Επίσης, έχει γίνει οχτώ φορές πλατινένιο στον Καναδά, έξι φορές στις ΗΠΑ και τρεις φορές στο Ηνωμένο Βασίλειο. Όλη η μουσική έχει συντεθεί από τους Nickelback και οι στίχοι έχουν γραφτεί από τον Chad Kroeger. Στο εξώφυλλο του άλμπουμ βλέπουμε ένα δακρυσμένο μάτι, αφιερωμένο σε όσους σκοτώθηκαν στη πτώση των Δίδυμων Πύργων, καθώς η μέρα παρουσίασης του CD έτυχε να συμπέσει με τη μέρα της καταστροφικής πτώσης. Το Silver Side Up έχει πουλήσει 5.411.787 αντίγραφα στις ΗΠΑ, μέχρι τις 25 Απριλίου 2009. Τα singles που παρουσιάστηκαν από το Silver Side Up ήταν τα "How You Remind Me", "Too Bad" και "Never Again". Το πιο επιτυχημένο όμως είναι το "How You Remind Me", το οποίο έφτασε στο νούμερο ένα των Billboard Hot 100, Mainstream Rock και Modern Rock charts. Τα τραγούδια "Τοο Bad" και "Never Again" κέρδισαν επίσης την πρώτη θέση στα Mainstream Rock Charts. To άλμπουμ "The Long Road" παρουσιάστηκε στις 23 Σεπτεμβρίου 2003. Το ίδιο το συγκρότημα έχει συνθέσει όλη τη μουσική των τραγουδιών. Οι στίχοι όμως έχουν γραφτεί από τον τραγουδιστή, Chad Kroeger, εκτός από το κύριο τραγούδι "Someday" που έχει γραφτεί από τους Ryan Peake, Chad Kroeger και Mike Kroeger. Είναι το τελευταίο άλμπουμ όπου εμφανίζεται ο Ryan Vikedal ως ντράμερ. Το The Long Road έχει γίνει τρεις φορές πλατινένιο από την RIAA (Recording Industry Association of America) το Μάρτιο του 2005 και έχει πουλήσει ήδη 3.486.687 αντίγραφα στις ΗΠΑ. Ο τραγουδιστής της country μουσικής Travis Tritt παρουσίασε το άλμπουμ του The Storm τον Αύγουστο του 2007 μια παραλλαγή του "Should've Listened" από το The Long Road. To "All The Right Reasons" είναι το πέμπτο άλμπουμ των Nickelback, και παρουσιάστηκε στις 4 Οκτωβρίου 2005. Είναι το πρώτο άλμπουμ όπου δεν εμφανίζεται ο ντράμερ Ryan Vikedal και κάνει την πρώτη του εμφάνιση με το συγκρότημα ο νέος ντράμερ, Daniel Adair. Όλα τα τραγούδια του CD έχουν γραφτεί από τον τραγουδιστή των Nickelback, Chad Kroeger και η μουσική από όλο το συγκρότημα. Το "All the Right Reasons" είναι αφιερωμένο στον Αμερικάνο κιθαρίστα Darrell "Dimebag" Abbot, που δολοφονήθηκε την ώρα μιας συναυλίας. Το τραγούδι "Side of a Bullet" έχει γραφτεί ειδικά για αυτόν. Το "All the Right Reasons" έχει πουλήσει ήδη 7.130.623 αντίγραφα στις Η.Π.Α. Το άλμπουμ είναι το καλύτερο μέχρι στιγμής για το Καναδικό συγκρότημα, αφού είχε πουλήσει 60.000 αντίγραφα από την πρώτη βδομάδα, ξεπερνώντας το Silver Side Up, που είχε πουλήσει 43.000 αντίγραφα και το The Long Road με 45.000 αντίγραφα. Το άλμπουμ έχει μπει πέντε φορές στο Τop20 του Hot 100 με τα τραγούδια "Photograph", "Savin' Me", "Far Away", "If Everyone Cared" και "Rockstar", κάνοντας ένα από τα ροκ άλμπουμ που έχει πέντε ή περισσότερα hits στο chart. Τα "Photograph", "Far Away" και "Rockstar" ήταν όλα στο Τop10 του Hot 100 για πολύ καιρό, κάνοντας τους Nickelback το πρώτο ροκ συγκρότημα του 2000 που έχει τρία Τοp10 από το ίδιο άλμπουμ. Το άλμπουμ επανακυκλοφόρησε στις 10 Ιουλίου 2007. Το "'Dark Horse'" είναι το πιο πρόσφατο άλμπουμ του συγκροτήματος. Παρουσιάστηκε στις 18 Νοεμβρίου 2008 (μια μέρα νωρίτερα στην Ευρώπη). Παραγωγοί του Dark Horse είναι το ίδιο το συγκρότημα, ο Robert John "Mutt" Lange και ο Joey Moi. Όλα τα τραγούδια έχουν γραφτεί από τον Chad Kroeger. To "Gotta Be Somebody" είναι το πρώτο single που παρουσιάστηκε στις 29 Σεπτεμβρίου 2008. Το "If Today Was Your Last Day" ήταν σχεδιασμένο να παρουσιαστεί πρώτο άλλα τελικά δεν έγινε έτσι. Το κομμάτι "Something in Your Mouth" έγινε διαθέσιμο για download από τα iTunes των Η.Π.Α στις 28 Οκτωβρίου, και παρουσιάστηκε από το ροκ ράδιο των Η.Π.Α. ως το δεύτερο single από το άλμπουμ στις 15 Δεκεμβρίου. Τον Ιανουάριο του 2009 ανακοινώθηκε πως το τρίτο single θα ήταν το "I'd Come for You", με τον Nigel Dick να έχει αναλάβει τη σκηνοθεσία του video clip, που τραβήχτηκε τον ίδιο μήνα. Ακόμη, το τραγούδι "Burn It To The Ground" ακούγεται στα ραδιόφωνα του εξωτερικού, αν και δεν έχει ανακοινωθεί από το συγκρότημα σαν single. Πολλά τραγούδια από το Dark Horse έχουν προστεθεί στο Καναδικό Hot 100. Αυτά είναι τα "Shakin' Hands", "If Today Was Your Last Day", "I'd Come for You", "Never Gonna Be Alone", "Gotta Be Somebody" και "Something in Your Mouth". Οι Nickelback έχουν ήδη αρχίσει την περιοδεία τους για το Dark Horse. Μέχρι τον Νοέμβριο του 2008, η δισκογραφία του καναδέζικου συγκροτήματος Nickelback περιείχε έξι στούντιο άλμπουμ, μια συλλογή, ένα EP, 24 σινγκλ και επτά video άλμπουμ. Επίσημη ιστοσελίδα Επίσημη ιστοσελίδα στο Roadrunner Records Αρχειοθετήθηκε 2009-09-01 στο Wayback Machine. Nickelback on The Hour, 11 Ιουνίου 2007 Nickelback στο GetSomeVideos.com